#### GİRİŞ

Mehmanxana inzibatçısı (resepşinist) qəbul, yerləşdirmə və xidmət şöbəsinin əməkdaşıdır. O, qəbul, yerləşdirmə və xidmət şöbəsinin müdirinin təqdimatı və mehmanxana baş direktorunun əmri ilə vəzifəyə qəbul və ya azad olunur. Resepşinist iş fəaliyyətində birbaşa qəbul, yerləşdirmə və xidmət şöbəsinin müdirinətabedir.

Xidməti vəzifəsini yerinə yetirən resepşinist direktorun əmr və sərəncamlarına, daxili əmək intizam qaydalarına əməl edir və personal haqqında əsasnaməni, vəzifə təlimatını, normativ aktlarını rəhbər tutur, davranış, ədəb qaydalarına və xarici görünüş standartlarına riayət edir.

Xidməti vəzifəsini yerinə yetirərkən resepşinist, müəyyən olunmuş forma geyimində iş yerində səliqəli xarici görünüşə malik olmalı, iş yerini səliqəli saxlamalı, işin texnologiyasına, texniki təhlükəsizlik qaydalarına və əməyin mühafizəsinə riayətetməlidir.

Resepşinist (receptionist-ing) mehmanxananın əməkdaşıdır, gələn qonaqları qəbul edib boş nömrələrə yerləşdirir və açarları verir. Gələn və gedən qonaqların qeydiyyatını aparır.

Hazırlanmış modulda otelin müxtəlif bölmələrinin, o cümlədən qəbul, yerləşdirmə və xidmətin təşkili, marketinq, təsərrüfat, təhlükəsizlik, restoran şöbələrinin işi, strukturu və faəliyyəti haqqında məlumat verilir.

Mehmanxanalarda, nömrələrin bronlaşdırılması, qəbulu, yerləşdirilməsi və xidməti üçün istifadə olunan blanklar, yazı üsulları, iş prinsipləri göstərilməklə, yeni iş metodları, vəzifə bölgüləri, şöbələrin strukturu, beynəlxalq bronlaşdırma sisteminin işi açıqlanır.

Qonağın oteldə ən çox müraciət etdiyi bölmə qəbul, yerləşdirmə və xidmətin təşkili bölməsidir. Bölmənin əməkdaşları qonağa yaxşı xidmət göstərmək üçün yeni iş metodlarına tez bir zamanda yiyələnməli və beynəlxalq standartlara uyğun fəaliyyət göstərməlidir.

Bu modulu tamamladıqdan sonra tələbə mehmanxanada qəbul, yerləşdirmə və xidmət şöbəsində işləmək üçün bilik və bacarıqlara yiyələnəcək.